KLASA: 034-05/25-01/38

URBROJ: 711-02-01/03-2024-4

Zagreb, 03. travnja 2025. g.

 **ALEN GOSPOČIĆ**

 **državni tajnik u Ministarstvu mora,**

 **prometa i infrastrukture do 17. srpnja 2024.g.**

**Predmet: mišljenje na zahtjev obveznika Alena Gospočića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 19. ožujka 2025.g. pod KLASA: 034-05/25-01/38 zaprimilo zahtjev za mišljenje koje je podnio Alena Gospočić, državni tajnik u Ministarstvu mora, prometa i infrastrukture do 17. srpnja 2024.g.

U podnesenom zahtjevu obveznik postavlja upit može li nakon prestanka dužnosti biti izabran na radno mjesto predsjednika ili člana uprave u trgovačkom društvu u državnom vlasništvu koje društvo prema njegovim saznanjima nije bilo u poslovnom odnosu s Ministarstvom u razdoblju kada je obnašao dužnost državnog tajnika, niti je u tom razdoblju Ministarstvo obavljalo nadzor nad tim trgovačkim društvom. Obveznik ističe i kako bi prestao primati naknadu plaće nakon prestanka obnašanja dužnosti kada bi prihvatio imenovanje na navedenu funkciju.

U telefonskom razgovoru sa službenikom Ureda obveznik je istaknuo kako traži načelan odgovor za načelno pitanje, odnosno da ga zanima načelna mogućnost stupanja na upravljačku funkciju u trgovačkom društvu u vlasništvu države nakon prestanka mandata te pod kojim pretpostavkama je to dopušteno sukladno odredbama ZSSI-a.

Povodom navedenog zahtjeva, Povjerenstvo u sastavu Aleksandre Jozić-Ileković, predsjednice Povjerenstva te Ines Pavlačić i Igora Lukača, članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21 i 36/24, dalje ZSSI) na 76. sjednici održanoj 03. travnja 2025., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. ZSSI-a propisano je kako obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. ovoga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Nadalje, člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Isto tako, člankom 23. stavkom 6. ZSSI-a propisano da će u slučaju iz stavaka 1. i 2. toga članka, Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Obveznik ZSSI-a sukladno članku 22. stavku 2. ZSSI-a ne može biti član uprave trgovačkog društva u državnom vlasništvu ukoliko nakon prestanka mandata prima naknadu plaće, te sukladno članku 23. stavcima 1. i 6. ZSSI-a ne može bez suglasnosti Povjerenstva prihvatiti imenovanje na upravljačku funkciju u trgovačkom društvu ako je državno tijelo u kojem je obnašao dužnost bilo u poslovnom odnosu s tim društvom u razdoblju obnašanja dužnosti ili je nad društvom obavljalo nadzorne funkcije.

Povjerenstvo ističe kako se sve citirane odredbe primjenjuju na situaciju koju je u svojem zahtjevu opisao obveznik, međutim, bez konkretnog podatka u kojem trgovačkom društvu obveznik namjerava zasnovati radni odnos, Povjerenstvo nije u mogućnosti u cijelosti odgovoriti na upit obveznika, odnosno nije mu u mogućnosti dati suglasnost sukladno članku 23. stavku 6. ZSSI-a.

Slijedom navedenog, Povjerenstvo napominje obvezniku da radi dobivanja potpunog i pravovremenog mišljenja, a kada bude imao informaciju o konkretnom trgovačkom društvu u kojem se planira zaposliti, ponovno podnese zahtjev, sve kako bi Povjerenstvo moglo utvrditi je li navedeno trgovačko društvo imalo poslovne odnose s tijelom u kojem je obveznik obnašao dužnost te je li obveznik u navedenim poslovnim odnosima sudjelovao.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Alen Gospočić, elektroničkom dostavom
2. Objava na internetskoj stranici Povjerenstva
3. Pismohrana